Chris Martin tok med eksen på ny plate
ARTIKKELEN ER OVER TRE ÅR GAMMEL I et ferskt intervju med Rolling Stone forklarer Chris Martin sin eks-kones medvirkning på oppbruddsballaden «Everglow» på enkelt vis: – Vi bare gjorde det i studio en dag. Det var bare en slags vennlig ting å gjøre, sier Martin. LES: Gwyneth Paltrow om bruddet med Chris Martin I det samme intervjuet medgir han imidlertid at skilsmissen fra Hollywood-stjernen gikk tungt inn på han, og at han følte seg «deprimert og overveldet». – Jeg hadde ikke noe sunt syn på ting, forteller Martin som først fikk et lysere blikk på livet fra et par bøker han fikk av en venn. I en diktbok av den persiske 1300-tallspoeten Rumi fant han et dikt - «The Guest House» - som anbefaler leseren å invitere også mørke tanker inn i livet. Diktet er også med på platen. – Det endret på en måte livet mitt. Det sier at alt som skjer med deg er ok. Tanken er å akseptere det som hender deg og ikke løpe vekk fra noe som helst - og stole på at tilværelsen vil blomstre igjen og bli farverik, sier Chris Martin. Chris Martin og Gwyneth Paltrow har to barn sammen - datteren Apple på elleve og sønnen Moses på ni år. Det nye Coldplay-albumet har fått tittelen «A Head Full Of Dreams» og er blant annet produsert av den norske Stargate-duoen. Mikkel Storleer og Tor Erik Hermansen viste ingen nåde overfor pop-stjernene og krevde blant annet at Coldplay for første gang på lenge spilte inn demoversjoner av låtene. Platen handler, innrømmer han, om veien tilbake fra angst og hjertesorg. – Det handler om kjærlighet og aksept, om å omfavne alt som skjer med deg og rundt deg.
For halvannet år siden tok det ti år lange ekteskapet mellom Chris Martin og Gwyneth Paltrow slutt, men hun bidrar likvel på den nye Coldplay-platen som kommer om to uker.